Мурадхэр инщ,ауэ узыпэлъэщынщ
Апхуэдэ гупсысэм нэхъ тегъэщIауэ щытащ КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ министрым и къалэнхэр зыгъэзащIэ Къумахуэ Мухьэдин езыр зи унафэщI IуэхущIапIэм 2012 гъэм зэфIигъэкIахэмрэ дызэрыт илъэсым кърикIуэну зыщыгугъхэмрэ теухуа зэхуэсым щыжиIар.
Коллегием и лэжьыгъэм хэтащ КъБР-м и Правительствэм и УнафэщIым и къуэдзэ Къуэдзокъуэ Мухьэмэд, республикэм и Парламентымрэ гъэзэщIакIуэ властым и органхэмрэ я лIыкIуэхэр, КъБР-м и Жылагъуэ палатэм, республикэм къыщыдэкI газетхэм, электроннэ хъыбарегъащIэ IэнатIэхэм, жылагъуэ, дин зэгухьэныгъэхэм я лIыкIуэхэр.
Къумахуэ Мухьэдин зэрыжиIэмкIэ, гъэ блэкIам къриубыдэу щIыналъэ зэхуаку мыхьэнэ зиIэ Iуэхугъуэ зыбжанэ министерствэм зэфIигъэкIащ. Абыхэм ящыщщ «Кавказ джэгукIэхэр» фестивалым и къыкIэлъыкIуэ зэхэшэгъуэр 2012 гъэм ди республикэм зэрыщекIуэкIар. Абы теухуа нэтынхэмрэ тхыгъэхэмрэ журналист 200-м щIигъум ягъэхьэзыращ. Гу зылъытапхъэ IуэхугъуэфIхэм ящыщу жыпIэ хъунущ ди къэралым и щIыналъэ 15-м я лIыкIуэхэр зыхэта, Урысейм и тхылъ тедзапIэхэм я ассоциацэм и зэIущIэшхуэр Къэбэрдей-Балъкъэрым зэрыщекIуэкIар.
Сабий, щIалэгъуалэ зэгухьэныгъэхэм я пашэхэмрэ я унафэщIхэмрэ щызэпеуэ, «ХХI лIэщIыгъуэм и пашэ» зыфIаща епщIанэ Урысейпсо зэхьэзэхуэри щекIуэкIар Налшык къалэщ. Абы хэтащ Урысей Федерацэм и щIыналъэ 40-м къикIа лIыкIуэхэр.
Апхуэдэу къызэригъэпэщащ республикэм и пресс-IуэхущIапIэхэмрэ цIыхубэ хъыбарегъащIэ IэнатIэхэмрэ къулыкъу щызыщIэхэр щрагъаджэ семинархэр. Ахэр ирагъэкIуэкIащ Телевиденэмрэ радиомрэ я дунейпсо евразийскэ академием и вице-президент Мажейкэ Кипрас, Урысейм и Журналистхэм я зэгухьэныгъэм и секретарь, «Журналистика и медиарынок» журналым и редактор нэхъыщхьэ Касютин Владимир сымэ, нэгъуэщIхэми.
Республикэм и телевиденэр зыхуей-зыхуэфIкIэ къызэгъэпэщыным, ар сыхьэт 24-м къриубыдэу лажьэу ящIыным мы зэманым щIэгъэхуэбжьауэ яужь итщ.
КъищынэмыщIауэ, КъБР-м и Iэтащхьэм и дэIэпыкъуныгъэ хэлъу, махуэм сыхьэт 12-кIэ лэжьэну хуит зэращIам теухуа тхылъыр (лицензэр) республикэм и радиом къратащ. Абы и нэтынхэр иджы дэнэ щIыпIи къыщиубыдынущ FM 99, 5-м тебгъэувэмэ.
ЗэфIэкIыным нэсащ республикэм интернет-агентствэ къыщызэгъэпэщынри.
Министерствэм хамэ къэ-рал къиIэпхъукIыж ди хэ- куэгъухэм ядэIэпыкъуным, жылагъуэ, дин, лъэпкъ Iуэхухэм теухуауэ илъэс блэкIам къриубыдэу Iуэхугъуэ 400-м щIигъу иригъэкIуэкIащ. Абыхэм хэтащ цIыху мин 34-м щIигъу.
Псалъэм папщIэ, гулъытэ хуащI ди хэкуэгъу къэIэпхъуэжхэм.Сирие Хьэрып Республикэм къикIыж адыгэхэм ядэIэпыкъуным хуэунэтIауэ министерствэм зэхуэс 20 иригъэкIуэкIащ IуэхущIапIэхэм я лIыкIуэхэр хэту. КъэIэпхъуэжахэм ящыщу цIыхуи 100-м къыхудахащ Урысей Федерацэм и цIыхуу зэрыщытым щыхьэт техъуэ тхылъ. Ди хэ- куэгъухэм папщIэ ахъшэу зэхуахьэсамкIэ Прохладнэ, Бахъсэн, Лэскэн щIыналъэхэм узыщыпсэу хъун унэ 17 къыщащэхуащ.
ФокIадэм и 1-м къыщыщIэдзауэ ди хэкуэгъухэм я сабийхэр Налшык къалэ дэт курыт еджапIэу 6-м щрагъаджэ. КъэкIуэжахэр зэгъэщIылIа поликлиникэхэм уасэ щIамыту я узыншагъэм къыщыкIэлъоплъ. КъищынэмыщIауэ, КъБР-м и Президентым и фондымрэ езым и мылъкумрэ къыхэкIыу сом мелуани 3,5-рэ трагуэшащ Сирием къикIыжауэ дыдей щеджэ студент 274-м.
Урысей Федерацэм и Президентым хамэ къэрал щыпсэу ди хэкуэгъухэм ди къэралыр нэхъыфIу егъэцIыхуным теухуауэ къаригъэщта Программэм ипкъ иткIэ, Тыркум, Иорданием, Сирием щыпсэу адыгэ-абазэхэм ящыщу политик, хьэрычэтыщIэ, жылагъуэ лэжьакIуэ нэхъ цIэрыIуэхэр 2012 гъэм и шыщхьэIум Къэбэрдей-Балъкъэрым щыIащ. Урысей Федерацэм и Правительствэм къищта унафэм ипкъ иткIэ, ди къэралым къэкIуэну хуейхэм щхьэкIэ квотэр хэпщIыкIыу хэхъуэнущ. Ди республикэм апхуэдэ тхылъу мин къратынущ мы гъэм.
Къумахуэ Мухьэдин дяпэкIэ нэхъ гулъытэ зыхуэщIыпхъэ Iуэхугъуэхэм ящыщу къилъытащ социальнэ унэтIыныгъэ зиIэ, хьэрычэтыщIэу щымыт организацэхэм къэралыр зэрадэIэпыкъум хэгъэхъуэныр, Къэбэрдей-Балъкъэрым щыпсэу лъэпкъхэм я хабзэмрэ щэнхабзэмрэ зэрызебгъэужьыфынум, экстремизмэмрэ терроризмэмрэ къэзыгъэщI щытыкIэм зэрызебгъэхъуэж хъуну Iэмалхэм щытепсэлъыхь нэтынхэр хъыбарегъащIэ Iэ- натIэхэм нэхъыбэу ягъэхьэзырын зэрыхуейм, нэгъуэщIхэми.
Зи лэжьыгъэр къэзыпщытэж министерствэм къыхилъхьауэ щытащ «Къэбэрдей-Балъкъэрым и цIыхубэ хъыбарегъащIэ IэнатIэхэм 2013 -2017 гъэхэм къриубыдэу зэрызаужьынур» программэм и проектыр. Ар гъэзэщIа зэрыхъум и гугъу здищIым, КъБР-м и Правительствэм и УнафэщIым и къуэдзэ Къуэ-дзокъуэ Мухьэмэд къыхигъэщащ Къэбэрдей-Балъкъэр телеканалыр сыхьэт 24-рэ лэжьэфын папщIэ иджырей техникэм я нэхъыфIымрэ Iуэхум фIыуэ хэзыщIыкI IэщIагъэлIхэмрэ каналым иIэн зэры- хуейр.
«Адыгэ псалъэ» газетым и редактор нэхъыщхьэ ХьэфIыцIэ Мухьэмэд Сирием къикIыж ди хэкуэгъухэм ядэIэпыкъуным теухуа псапащIэ телемарафон республикэм щрагъэкIуэкIыну жэрдэм къыхилъхьащ.
КъБР-м и Парламентым ЩIалэгъуалэм, жылагъуэ зэгухьэныгъэхэмрэ хъыбарегъащIэ IэнатIэхэмкIэ и комитетым и унафэщI Хьэщхъуэжь Татьянэ и псалъэм къыхигъэщащ щIалэгъуалэм, республикэм щылажьэ жылагъуэ зэгухьэныгъэхэм ятеухуа нэтынхэр нэхъыбэн зэрыхуейр.
Пщыгъуэш Iэсият.
КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэ.
